REPER, partidul condus de fostul premier Dacian Cioloș, anunță că a trimis o invitație la dialog colegilor de la USR, PMP și Forța Dreptei, filialele din București, în vederea găsirii unei soluții de candidați comuni la sectoare printr-un mecanism de alegeri primare.
Până în acest moment REPER a anunțat că Ana Ciceală este propusă pentru Sectorul 3, Adrian Albu pentru primăria condusă de Cristian Popescu Piedone, în timp ce președintele REPER București, Cătălin Teniță candidează la Sectorul 4.
Acesta argumentează invitația la alegeri interpartinice, anterioare celor electorale, prin faptul că electoratul Alianței Dreapta Unită este asemănător celui REPER.
"Știm cu toții că, în alegerile într-un singur tur, cel care obține locul al doilea nu este câștigătorul medaliei de argint, ci este cel care a pierdut partida și care trebuie să își asume responsabilitatea pierderii.
Știm cu toții că acest lucru s-a mai întâmplat la București în 2016 și a deschis drumul unei
perioade extrem de dăunătoare pentru cetățenii Bucureștiului.
Știm cu toții cât de greu a fost în 2020 când, chiar dacă eram cu toții în aceeași tabără, inclusiv colegii de la PNL, care acum s-au înregimentat în Partidul Comasat Român, succesul a fost doar parțial. Asta în pofida entuziasmului colectiv de atunci, care astăzi a scăzut substanțial.
Și știm cu toții ce ne spun oamenii pe stradă, comentatorii politici și chiar familiile noastre: aliați-vă, mergeți cu candidați unici, altfel veți pierde peste tot!
Din păcate, timpul este extrem de scurt și purtăm cu toții responsabilitatea temporizarii.", se arată în scrisoarea către Alianța Dreapta Unită.
Cătălin Teniță semnează invitația la dialog în calitate de președinte al REPER București, și precizează că în urma consultării cu membrii structurilor de conducere de la nivel de sector și de municipiu a identificat o serie de argumente pentru o colaborare la alegerile locale pentru Capitală:
"1. Chiar dacă vom merge pe liste diferite la consilii, e nevoie de candidați comuni la primării.
2. Acești candidați trebuie găsiți prin cooptarea electoratului relevant, nu la masa verde.
Trebuie să găsim repede acești candidați, fie din cei care și-au anunțat deja intenția, fie din societatea civilă.
3. Vă propunem, așadar un mecanism de alegeri primare deschise, în care să participe toți
cetățenii interesați ai Bucureștiului, pe sectoare. Credem că un astfel de mecanism va da
candidații care au cele mai multe șanse să învingă candidații comasaților. Știm că organizații și personalități ale societății civile ne vor sprijini în comunicare și în asigurarea integrității și transparenței unui astfel de demers.
4. Credem că acest mecanism va crește entuziasmul în electoratul relevant și astfel va
spori participarea la vot, lucru care va fi benefic pentru toți - și pentru fiecare listă electorală în parte, dar și pentru votul pentru funcția de primar-general, acolo unde îl susținem pe Nicușor Dan.
Suntem conștienți că timpul este scurt. Și, totuși, putem avea un proces electoral cu o campanie de cel puțin 2 săptămâni și un vot de 5-10 zile, dacă luăm cu toții decizia matură de a ne așeza cât mai repede la masă. Pentru binele Bucureștiului și pentru binele României." se arată în invitația la dialog trimisă de deputatul Cătălin Teniță, Președinte REPER București.